32003R1669
L 244/57
JURNALUL OFÍCIAL AL UNIUNII EUROPENE
REGULAMENTUL (CE) NR. 1669/2003 AL COMISIEI
din 1 septembrie 2003
de punere în aplicare a Regulamentului (CE, Euratom) nr. 58/97 al Consiliului în ceea ce privește seriile de date care trebuie produse pentru statisticile structurale de întreprindere și de modificare a Regulamentului (CE) nr. 2701/98 al Comisiei privind seriile de date care trebuie produse pentru statisticile structurale de întreprindere
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE, Euratom) nr. 58/97 al Consiliului din 20 decembrie 1996 privind statisticile structurale de întreprindere (1), astfel cum a fost modificat ultima dată prin Regulamentul (CE) nr. 1668/2003 al Comisiei (2), în special articolul 12 punctele (ii), (v) și (vii),
întrucât:
(1)
Regulamentul (CE, Euratom) nr. 58/97 a stabilit un cadru comun pentru întocmirea unor statistici comunitare privind structura, activitatea, performanța și competitivitatea sectorului bancar și al fondurilor de pensii din Comunitate.
(2)
Regulamentul (CE) nr. 2701/98 al Comisiei (3), astfel cum a fost modificat prin Regulamentul (CE) nr. 1614/2002 (4), include seriile de date care trebuie transmise pentru punerea în aplicare a Regulamentului (CE, Euratom) nr. 58/97. Pentru modificările introduse în Regulamentul (CE, Euratom) nr. 58/97 de către Regulamentul (CE) nr. 2056/2002 al Parlamentului European și al Consiliului (5), este necesar să se precizeze seriile de date care trebuie transmise și adaptările care trebuie aduse seriilor existente.
(3)
Este necesar să se specifice frecvența cu care trebuie elaborate statisticile suplimentare privind cheltuielile pentru protecția mediului. Este necesar să se specifice primul an de referință pentru elaborarea rezultatelor stabilite în articolul 3 din Regulamentul (CE, Euratom) nr. 2056/2002. Este necesar să se precizeze modul de defalcare a rezultatelor pentru producerea statisticilor privind cheltuielile pentru protecția mediului astfel încât să se garanteze că statele membre furnizează date statistice comparabile și armonizate.
(4)
Este necesar să se precizeze modul în care rezultatele utilizate pentru producerea statisticilor privind instituțiile de credit și fondurile de pensii trebuie defalcate pentru a garanta că statele membre furnizează date statistice comparabile și armonizate.
(5)
Măsurile prevăzute de prezentul regulament sunt în conformitate cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2701/98 se modifică în conformitate cu anexa I la prezentul regulament.
Articolul 2
Defalcările rezultatelor și primul an de referință pentru elaborarea rezultatelor menționate la articolele 4, 8 și 9 din Regulamentul (CE, Euratom) nr. 58/97, în ceea ce privește caracteristicile enumerate în secțiunea 4 din anexa 6 la regulamentul menționat anterior, sunt cele precizate în seriile de date care figurează în anexa II la prezentul regulament.
Articolul 3
Defalcările rezultatelor și primul an de referință pentru elaborarea rezultatelor menționate la articolele 4, 8 și 9 din Regulamentul (CE, Euratom) nr. 58/97, în ceea ce privește caracteristicile enumerate în secțiunea 4 din anexa 7 la regulamentul menționat anterior, sunt cele precizate în seriile de date care figurează în anexa III la prezentul regulament.
Articolul 4
Statele membre furnizează seriile menționate la articolele 1 și 2 din prezentul regulament, pentru datele privind anul de referință 2001 și anii următori, în ceea ce privește caracteristicile 21 12 0 și 21 14 0 din anexa 2 și caracteristicile enumerate în secțiunea 4 din anexa 6 la Regulamentul (CE, Euratom) nr. 58/97.
Statele membre furnizează seriile de date menționate la articolul 3 din prezentul regulament, pentru datele privind anul de referință 2002 și anii următori, în ceea ce privește caracteristicile enumerate în secțiunea 4 din anexa 7 la Regulamentul (CE, Euratom) nr. 58/97.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 septembrie 2003.